
Visszfényen innen és túl – az életvégi emberkép egyes jogi kérdései

Kulcsszavak: magánjog; kegyeleti jog; dolog; jóerkölcs; Antigoné
A dolgozat a magánjognak és a közjognak is szabályozási körébe eső életvégi emberkép egyes jogi és ezzel együtt erkölcsi aspektusait járja körül. A magánjog végigkíséri életünket születésünk pillanatától – sőt azt megelőzően is – egészen a halálunkig – és azon túl is.
A dolgozatban a világ változó szokásaival együtt bemutatásra kerül a megelőző évezredek e jogi területen egyeduralkodó római jogi és kánonjogi megközelítése. A dolgozat példaként szemlélteti Szophoklész ókori drámáját, az Antigonét, az értékek harcára fókuszálva.
A kegyeleti jog hatályos jogi szabályozásának bemutatását követően a dolgozat bírósági határozatok bemutatásával teszi dinamikussá a statikus részt. Ezt követően rámutat, hogy mennyiben szétválasztott az eszmei és fizikai valóság a Polgári Törvénykönyvben belül és a temetkezést szabályozó jogszabályban.
A dolgozat egyik főkérdéseként az kerül megfogalmazásra, hogy a kegyeleti jogosultak köthetnek-e jóerkölcsbe ütköző szerződést és ez alapján lehet-e quasi dologi jogi igényük elhunyt gyermekük hamvainak egy részére, egyértelműen a „visszfény” elhomályosulása előtt. Az érvelés szerint a közjogi szabályozás változatlansága esetén elsősorban a jogalkalmazásnak és a jogtudománynak kell megfelelően megítélnie az ilyen eseteket, a hivatkozott egyéb szempontok figyelembevételével, akár a dologösszesség analógiáját követve.
Bemutatásra kerül továbbá a holttest (magán)jogi sorsa, illetve annak jogtörténeti előzményei. Konklúzióként leszögezhető, hogy a holttest dolognak minősíthető ugyan, azonban olyan dolog ez, amely „semmilyen más dologhoz nem hasonlít”, római jogi fogalmaink szerint ’res extra commercium’. Valódi dologgá a holttest a „visszfény” elhomályosulását követően válik, amikortól vagyonjogi jogviszonyok tárgya lehet. Kiegészítésként megjelennek az ereklyék, illetve hatásuk az egyházi liturgiában, valamint a vélelmezett beleegyezés a szervátültetés kérdéskörével kiegészítve.
A temetkezés közjogi szabályozásának bemutatása során a temetkezési helyek jogszabályi megjelenésén túl bemutatásra kerül a hamvasztás, illetve elterjedése, illetve a már hivatkozott „dologiasítás” jogi problémája a temetőn kívül elhelyezett hamvakon keresztül, illetve az ékszerré és egyéb dísztárggyá alakított földi maradványokkal kapcsolatosan.
Utolsó kérdéskörként a kötelmi jogi probléma kerül hivatkozásra, mely alapján megállapítható, hogy a temetkezési szolgáltatási szerződés vállalkozási szerződés, megbízási jegyekkel.



